Vil sette opp ny ferge til Sverige
- Vi ønsker å tilby de reisende et nytt og konkurransedyktig tilbud som vil innebære at monopolsituasjonen i sjøveis person- og godstransport mellom Norge og Sverige blir opphevet, sier administrerende direktør Ingvald Fardal i en pressemelding. Fjord Line vil sette ferjen som nå trafikkerer mellom Vestlandet og Danmark inn på ruten. MS «Bergensfjord», som VG i en test i fjor mente var moden for pensjon vil bli bygd om, og vil få en kapasitet på rundt 1770 passasjerer og 370 biler. Mellom Vestlandet og Danmark skal man etter hvert sette inn to helt nye ferjer.Selskapet er ikke redde for å ta opp kampen mot Color Line, som altså allerede har en rute mellom Sandefjord og Strømstad. - Vi har vurdert flere mulige havner i Vestfold og Telemark, og er kommet til at parallell seiling med Color Lines skip mellom Sandefjord og Strømstad gir det beste tilbudet til de reisende, samtidig som det driftsmessig gir Fjord Line en optimal løsning. Reisetiden blir 2,5 time. Skulle vi ha anløpt Langesund istedenfor Sandefjord ville seilingstiden blitt forlenget med én time, sier Fjord Line-sjefen. Color Line ønsker ikke å kommentere Fjord Lines ambisjoner. - Spørsmålet om nye ruter og nye rederi er en sak mellom havnemyndighetene og det nye rederiet. Ut over dette har Color Line ingen forutsetning for å ha en offisiell oppfatning, skriver konserndirektør Helge Otto Mathisen i en tekstmelding til VG Nett. Color Line har nylig kunngjort at de vurderer å kjøpe en større ferge for å øke kapasiteten på linjen mellom Sandefjord og Strømstad fra sommeren 2013.Ingvald Fardal opplyser at de nå håper på en rask behandling av søknadene de har sendt til de to havnene, slik at de rekker å gjøre alle nødvendige forberedelser til en eventuell oppstart våren 2013. Havnesjef i Sandefjord, Bjørnar Christiansen, sier til VG Nett at de nylig har mottatt søknaden, og ikke rukket å ta stilling til den ennå. - Vi vil nå innhente det vi trenger av nødvendig data, og så vil saken bli behandlet på normal måte. Hvor raskt det går avhenger av hvor raskt vi får tilgang på informasjonen vi trenger, sier Christiansen. Det har ikke lyktes VG Nett å komme i kontakt med havnesjefen i Strømstad.
Fjord Line har søkt havnemyndighetene i Sandefjord og Strømstad om å få gjøre to daglige anløp fra mars neste år. Dermed utfordrer de Color Line, som allerede opererer samme rute.